**ЕЛЕМЕНТИ ДЕТАЉНЕ РАЗРАДЕ ЗА ЛОКАЦИЈУ И-9**

**Циљ израде**

* формирање грађевинске парцеле за изградњу КЦС „Ушће“ – нова
* дефинисање границе коридора за колекторске везе (K1)
* дефинисање границе коридора колектора-сифона испод реке Саве (K2)
* дефинисање граница коридора потисног вода у Булевару војводе Бојовића (K3)

**Граница локације**

Границом локације обухваћено је следеће:

* Парцела планирана за градњу црпне станице КЦС „Ушће“ – нова
* Коридор за колекторске везе
* Коридор колектора-сифона испод реке Саве у ширини од 20м планиран за постављање две цеви
* Коридор потисног вода у Булевару војводе Бојовића 3 метра од осовине потисног вода

Приказ положаја комплекса црпне станице КЦС „Ушће“ - нова са приступном саобраћајницом, трасе коридора за колекторске везе, колектора-сифона и потисног цевовода у оквиру целина I и IX Плана генералне регулације грађевинског подручја седишта јединице локалне самоуправе – Град Београд, дат је на графичком прилогу - лист 1, Прегледна ситуација, Р 1:2500.

**Намена површина**

Грађевинско земљиште у оквиру предметне локације обухвата површине следећих јавних намена:

* површина јавне намене – зелене површине – парцела планираног комплекса црпне станице „Ушће“- нова
* површина јавне намене – зелене површине – траса коридора за колекторске везе
* јавна водопривредна парцела – водопривредни објекти и водне површине реке Саве – траса коридора колектора – сифона испод реке Саве
* површина јавне намене – саобраћајне површине – Булевар војводе Бојовића – траса коридора потисног вода

**Грађевинска парцела за изградњу КЦС „Ушће“** **- нова са коридором колектора-сифона и коридором потисног цевовода испод Саве и дуж Булкевара војводе Бојовића**

Формира се једна грађевинска парцела јавних површина (ознака Ј-П):

* парцела јавне инфраструктурне површине за изградњу КЦС „Ушће“-нова
* Обележава се траса коридора за колекторске везе (K1), коридора колектора-сифона (две цеви) испод реке Саве (K2) и коридора потисног цевовода (K3).

|  |  |  |
| --- | --- | --- |
| **ознака грађевинске парцеле** | **бројеви катастарских парцела од којих се формира грађевинска парцела** | **Оријентациона површина грађевинске парцеле** |
| Ј-П | Део катастарске парцеле: 1026 К.О. Нови Београд | 6230 m2 |

Грађевинска парцела за изградњу КЦС „Ушће“ - нова је дефинисана аналитичко-геодетским елементима и границама катастарских парцела, као што је приказано на графичком прилогу „План парцелације“, Р 1:500– лист 2.2. Тачна површина грађевинске парцеле биће утврђена након њеног формирања.

Траса коридора за колекторске везе (K1) дефинисана је аналитичко-геодетским елементима као што је приказано на графичком прилогу „План парцелације“, Р 1:500– лист 2.2.

Траса коридорa колектора – сифона (K2) и потисног цевовода (K3) који се налазе у обухвату целина I и IX Плана генералне регулације грађевинског подручја седишта јединице локалне самоуправе – Град Београд, дефинисана је аналитичко-геодетским елементима и приказана на графичким прилозима „План парцелације“, Р 1:500– листови 2.1. и 2.2.

Предметни колектор – сифон и потисни цевовод поставити према планираној траси.

У случају неслагања текстуалног дела са графичким прилогом, важе подаци са графичког прилога.

**Заштита културних добара:**

Са аспекта заштите културних добара предметни простор за изградњу КЦС „Ушће“ - нова са потисним цевоводом испод реке Саве и дуж Булевара војводе Бојовића до планираног колектора 200/175 cm до стационаже km 0+985, односи се на подручје Београдске тврђаве (Одлука, "Сл. Гласник СРС" бр. 14/79), која ужива статус културног добра од изузетног значаја за Републику Србију.

Обзиром да предвиђена траса прати у највећем делу сам коловоз, а у мањем делу простор непосредно поред коловоза улице Булевара Војводе Бојовића, Београдска тврђава као културно добро ничим неће бити нарушена. Траса је узела у обзир у највећој могућој мери све предлоге решења добијене од Републичког завода за заштиту споменика културе као и Завода за заштиту споменика културе града Београда.

**Правила уређења и грађења за парцелу јавне инфраструктурне површине** **за изградњу КЦС „Ушће“** **- нова (Ј-П)**

У оквиру границаКЦС „Ушће“ - нова потребно је у складу са технолошким процесом, одредити површине за следеће намене:

**Надземни део објекта:**

* површине за боравак посаде (канцеларијски, санитарни и гардеробни простор);
* површине за смештај електричних инсталација (ТС) и електродизел агрегат;
* површине за резервоар за гориво за потребе дизел агрегата;
* површине за магацински простор резервних делова, машинске и електро опреме и машинска сала;

Кота приземља надземног дела објекта ЦС и бруто развијена површина надземног дела дефинисаће се урбанистчким пројектом.

**Подземни део објекта:**

* објекат за предтретман;
* површине за црпилиште;
* површине за смештај решетке са мерачем протока

У границама комплекса КЦС „Ушће“-нова није дозвољена изградња објеката који нису у функцији постројења.

**Простор за изградњу објекта:**

Простор у коме је дозвољена изградња објеката биће дефинисан грађевинским линијама и аналитичко-геодетским тачкама. Грађевинска линија је од границе комплекса КЦС „Ушће“ удаљена најмање 6 m.

**Подземно:**

Кота пода подземног дела објекта ЦС и бруто развијена површина подземног дела дефинисаће се урбанистчким пројектом.

Насипање локације извести до коте горње плоче подземног дела објекта.

**Положај објекта:**

Обавезно је постављање објеката у оквиру грађевинских линија. Грађевинска линија подземног и надземног дела објекта се поклапају.

С обзиром на то да је положај објекта условљен технологијом црпне станице, диспозиција објеката у оквиру предложених површина биће прецизно дефинисана кроз израду урбанистичког пројекта.

**Тип изградње:**

Објекат КЦС „Ушће“- нова је слободностојећи.

**Урбанистички параметри:**

* Индекс заузетости: max. 30%.
* Индекс изграђености: max. 0,15.
* Проценат зеленила: мин. 20%
* Спратност (висина) објеката: технолошка висина приземља

**Приступ објекту:**

Прилаз објекту обезбеђује се интерним саобраћајницама. Уз њих је планиран и паркинг за службена возила као и простор за одлагање смећа. Интерну саобраћајну мрежу у оквиру комплекса КЦС „Ушће“ – нова пројектовати на основу технолошке шеме и положаја објекта.

**Паркирање:**

Потребан број паркинг места одредити према нормативу:

* 1 ПМ за смештај возила на сваког трећег запосленог радника.

Посебно обезбедити места за смештај теретних возила – камиона и цистерни.

Капацитете потребне за паркирање обезбедити на припадајућој парцели.

**Ограђивање:**

Комплекс се ограђује транспарентном заштитном оградом висине око 2,2m која се поставља по граници самог комплекса тако да ниједним својим делом не сме прећи на суседне парцеле.

***Посебни услови:***

Технички услови грађења морају бити саставни део Техничке документације.

По изградњи КЦС ''Ушће'' - нова и пуштањем исте у функцију, постојећа КЦС ''Ушће'' и комплекс се напуштају.

**Спровођење**

За парцелу јавне инфраструктурне површине за изградњу КЦС „Ушће“ – нова (Ј-П), коридор за колекторске везе (K1), коридор колектора-сифона испод реке Саве (K2), и коридор потисног вода у Булевару војводе Бојовића (K3) у оквиру целина I и IX Плана генералне регулације грађевинског подручја седишта јединице локалне самоуправе – Град Београд, обавезна је даља разрада кроз израду урбанистичког пројекта уз прибављање услова надлежних институција, посебно услова ЈКП „Зеленило-Београд“ и услова служби заштите културних добара (Завод за заштиту споменика културе града Београда).

Урбанистички пројекат је могуће израђивати и доносити фазно у складу са динамиком реализације. Урбанистичким пројектом биће дефинисана могућност фазне изградње.